કર્ણાટકના પડઘા આવતા વર્ષ સુધી સંભળાતા રહેવાના છે. કર્ણાટકનો ચુકાદો લોકસભા માટે આખરી નથી, હજુ ચાર બેરિકેડ્ઝ વટાવવા પડશે અને આ ચૂંટણીઓ ડિસેમ્બર સુધી ચાલવાની છે, પણ કુમાર સ્વામીની શપથવિધિમાં વિરોધપક્ષના આગેવાનોએ ઊલટભેર હાજરી આપી છે અને કોંગ્રેસના સાચા અધ્યક્ષ સોનિયા ગાંધી જોડે ઘરોબો દાખવ્યો છે. રાજકારણી આગેવાનોના દેખાડવાના અને ચાવવાના દાંત જુદા જુદા હોઈ શકે છે તેમ ક્યારેક એક પણ હોઈ શકે છે અને વિરોધપક્ષો ખરેખર એકતા ઇચ્છતા હોય તેવું પણ બની શકે છે. આ સમારંભમાં 14 પક્ષોએ હાજરી આપી છે તેમાં કોંગ્રેસ-જનતાદળ (એસ)ની હાજરી તો અનિવાર્ય છે, કારણ કે આ બંને પક્ષોની યુતિ સરકારનો આ સમારોહ છે, પણ દેશના તમામ ખૂણેથી આવેલા આગેવાનોના કારણે આ સમારોહને અનેરો ઉઠાવ મળ્યો છે.